Danmarks Frihedsråd

Frihedsrådet, officielt Danmarks Frihedsråd, blev dannet af Erling Foss, Mogens Fog, Frode Jakobsen og Volmer Gyth i begyndelsen af september 1943. I "Besættelsestidens Fakta" afsnit C anføres desuden Børge Houmann, Arne Noe-Nygaard, Aage Schoch og Flemming B. Muus som værende med i dannelsen.

Danmarks Frihedsråd var det nærmeste, Danmark kom til en alternativ regering under besættelsen under 2. verdenskrig.

Målet var at koordinere de forskellige modstandsgruppers arbejde mod den tyske besættelse. Rådet holdt
normalt ugentlige møder på forskellige adresser i København, og det nedsatte en række underudvalg til at tage sig af områder som

 Våbenfordeling, der især vedrørte fordeling af de våben, som allierede flyvemaskiner nedkastede til modstandsbevægelsen.
 Illegal presse.
 Udarbejdelse af lovforslag til et retsopgør efter krigens afslutning.
 Kontakt med politikerne på Christiansborg.

Frihedsrådet udsendte en række proklamationer. De er alle være med i "Besættelsestidens Fakta" s.225-282.

Frihedsrådet opløstes i juli 1945 og erstattedes af Frihedsbevægelsens Samråd, som fungerede til oktober 1946.

Medlemmer 

 Mogens Fog – læge, medstifter af Frit Danmark
 Erling Foss – civilingeniør
 Volmer Gyth - kaptajn i hæren
 Børge Houmann – DKP, forretningsfører for det kommunistiske Arbejderbladet
 Frode Jakobsen – cand.mag., Ringen
 Aage Schoch – chefredaktør ved Nationaltidende
 Arne Sørensen – grundlægger af Dansk Samling
 Arne Noe-Nygaard – professor i geologi, medlem september-december 1943
 Flemming B. Muus – faldskærmschef, De Frie Danske, medlem fra september 1943
 Ole Chievitz – læge, medlem fra marts 1944
 Hans Øllgaard – biskop, medlem fra 1944
 C.A. Bodelsen – professor i engelsk, medlem fra december 1944
 Alfred Jensen – DKP, kommunistisk folketingsmedlem, medlem fra januar 1945
 Ole Lippmann – repræsentant for SOE, medlem fra 1945
 Niels Banke – nationaløkonom, Dansk Samling, medlem fra 1945
 Erik Husfeldt – læge, Ringen, medlem fra 1945

Repræsentation i udlandet 
 Ebbe Munck, Stockholm
 Erling Foss, Sverige (fra beg. af 1944).
 John Christmas Møller, London
 Thomas Døssing, Moskva

Sabotageudvalg 
I starten blev kontakten til/koordinationen af sabotagedelen varetaget af Børge Houmann og den engelske forbindelsesofficer (det meste af tiden captain Ole Geisler). Efter sabotagens voldsomt øgede omfang i 1944 kom området under et særligt udvalg med en repræsentant for BOPA (Svend Wagner/General Johansen), en for Holger Danske (prokurist Villadsen) og Ole Geisler.

Blandt kilderne til udpegning af sabotagemål var Nationalbankens clearingskonto. Udvalget kunne bidrage med forslag til sabotagens udførelse, men de enkelte organisationer stod suverænt for udførelsen og udvalget kendte ikke sabotageorganisationernes enkelte grupper endsige personer. Udvalget krævede grundig rapportering om hver enkelt aktion. Disse rapporter blev også brugt i England til træning af sabotageinstruktører.

M-udvalg 
Fra November 1943 stillede hærens og flådens illegale Stabe sig under Frihedsrådets Ledelse. I Januar 1944 nedsattes M-Udvalget med den opgave at organisere væbnede styrker til brug ved eventuelle Krigshandlinger på dansk jord. Fra starten indgik Stig Jensen (Forbindelsesled til „Faldskærmsagenterne" Special Forces), Kaptajn Aa. Højland Christensen (Hæren), Orlogskaptajn Erik Rasmussen (Flåden), Jørgen Staffeldt (Dansk Samling) og Svend Wagner (DKP); senere kom Ole Geisler (Special Forces) og Mogens Fog også med.

Modstandsorganisationer 

 Churchill-klubben
 Frit Danmark
 Dansk Samling
 Den Danske Brigade
 Ringen
 BOPA
 De Frie Danske
 Danmarks Kommunistiske Parti
 Holger Danske
 Hvidstengruppen

Eksterne henvisninger 

 Frihedsmuseet 
 http://nielsbirgerdanielsen.dk/moedet-i-froeken-graaes-stue/

Den danske modstandsbevægelse